## Балалар Куян кызына ничек ярдәм иттеләр?

## *(Уртанчылар төркеме өчен экологик һәм сәламәт яшәү рәвеше темасына шөгыль)*

**Илзирә ХӘСӘНШИНА,**

*Казан шәһәре 171 нче балалар бакчасының I квалификация категорияле тәрбиячесе*

**Анна ПЕРЦЕВА,**

*Казан шәһәре 171 нче балалар бакчасының I квалификация категорияле музыка җитәкчесе*

**Максат.**

**Белем бирү бурычлары:** балаларның игътибарын, логик фикерләвен, уйлау сәләтен үстерү; табигатьне саклау билгеләрен искә төшерү. Балаларда дуслык хисләре булдыру; урман тавышларын,кошлар сайраганны тыңларга өйрәтү.

**Тәрбия бирү бурычлары:** табигатькә мәхәббәт hәм сак караш тәрбияләү; кышкы табигатькә соклану; кошлар турында белемнәрен баету, аларга карата сакчыл караш тәрбияләү, аларга ярдәм итү теләге булдыру; балаларда табигатьне саклау хисе булдыру hәм табигать аша эстетик тәрбия бирү; сәләмәт яшәү рәвеше нигезләре белән таныштыруны дәвам итү; кыргый хайваннарга карата мәрхәмәтле караш тәрбияләү, аларга ярдәмгә килү теләге тудыру.

**Әзерлек эше:** шигырьләр өйрәнү; кыргый хайваннар һәм алар ничек кышка әзерләнүләре турында әңгәмә; әти-әниләрләр белән бергә кошларга җимлек ясау; урамга чыккач кошларны күзәтү, чагыштыру, аларга җим салу, табигатьне саклау турындагы билгеләрне өйрәнү.

**Җиһазлау:** видеотасмада А.Алишның, «Куян кызы» әкиятен әзерләү, картоннан алдан кисеп куелган киез итекләр һәм аларга кар бөртекләре рәсемен төшерү өчен җилем һәм тоз, табигатьне саклау билгеләре, җимлек һәм кошларны сыйлау өчен җим, чүп тутырылган капчыклар.

**Шөгыль барышы**

**Тәрбияче.** Балалар, килегез әле бирегә, безнең төркемгә хат килгән. Хатны куян язган. Ачып укыйк әле, нәрсә язган икән безгә куян?

Исәнмесез, балалар!

Мин – Куян, урманда яшим. Минем кечкенә кызым бар. Ул минем сүземне тыңламады һәм күңелсез хәл килеп чыкты. Зинһар өчен, әниләрегезне тыңлагыз, кышын җылы киенегез, авырмагыз, сезнең белән дә куңелсез хәл килеп чыкмасын.

Балалар нәрсә булды икән Куян кызына?

Монда диск та бар. Анда нәрсәләр төшерелгән икән, шуны хәзер сезнең белән карыйк әле. *(Урындыкларга утыралар.)*

*Экранда А.Алишның «Куян кызы» дигән әкиятеннән өзек күрсәтелә.*

**Тәрбияче.** Балалар, Куян кызы, итекләрен салып дөрес эшләдеме? Итекләрне салып ташлагач куян кызы белән нәрсә булырга мөмкин? Куян кызының авырткан аягын, нишләтергә кирәк? Әйтегез әле, сез ничек дәвалар идегез? (*Дару бирергә, баллы чәй эчерергә, дару сөртергә.)* Ә Куян кызын кем дәвалар икән? *(Доктор Айболит.)* Әйдәгез, хәзер әкиятнең дәвамын карап бетерәбез. Менә әкиятне карап бетердек, Куян кызы хәзер әнисе алып биргән итекләрне бердә салмый, ди. Сезгә әкият ошадымы? Балалар, әйдәгез, без дә сезнең белән куян кызына бүләккә матур-матур итекләр әзерлик. Менә монда безнең әзер итекләр бар. Алар тагы да матур булсын өчен, кар бөртекләре белән бизик. *(Өстәл өстендә алдан киселгән итекләр, пумала, җилем, тоз.)* Балалар, итекләргә кар бөртекләре төшерелгән, пумала белән җилем алабыз һәм сызымга сөртәбез, җилемгә тоз сибәбез.

Менә итекләребез әзер. Итекләребез шундый матур, куян кызына да бик ошар. Итекләрне куян кызына бүләк итәр өчен, урманга барырга, куянны эзләп табарга кирәк. Балалар, урманга барабызмы? Әйдәгез, юлга җыеныйк. Урамда көн нинди? Ничек киенергэ кирәк?

– Әйе, балалар, юлыбыз ерак, җылы итеп киеник. Туныбызны киеп, төймәләребезне төймәлик. Башыбызга бүрекне, аякларыбызга итекне киик. Бияләйләрне дә кияргә онытмыйк. *(Балалар киенү хәрәкәтләре ясыйлар.)*

Сез әзерме? Урманга нәрсә белән барабыз? Әйдәгез, без дә чаңгыларыбызны киеп урманга юл тотыйк. *(Чаңгыда йөрү хәрәкәтләре ясала.)*

Менә урманга да килеп җиттек. Балалар, урманда сезгә ошыймы?

Әйе, урманда нинди рәхәт, саф hава. Балалар, нәрсә булган монда? Урманыбыз нишләптер күңелсез, нәрсә булды икән?

**Тәрбияче.** Дөрес, балалар, урманны кемнәрдер пычыраткан, чүп ташлап киткәннәр. Нишләргә кирәк инде? Әйдәгез, чүпне җыеп алык. Менә шулай, бик әйбәт эшләдегез, аннан бу чүпләрне чүп савытына салырбыз. Сез ничек уйлыйсыз, урманны чүпләргә ярыймы? Ә чүпне кая ташларга? *(Чүп савытларына,билгеле бер урынга.)*

**Тәрбияче.** Балалар, урманга килгән кешеләр чүп ташлап калдырмасыннар өчен, монда тыю билгесе эләргә кирәк. Менә миндә шундый билгеләр бар, карагыз әле, кайсысын эләрбез икән? Дөрес, менә монысын, бу билге нәрсәне аңлата? *(Урманда чүп калдырырга ярамый дигәнне атала.)*

Менә урманны чистарттык, урман матурланды. Сезгә ошыймы? Урманда нинди җәнлекләр яши? *(Куян, буре, төлке, тиен, аю өнендә йоклый.)*

Тәрбияче. Ләкин урманыбыз һаман күңелсез, тагын нәрсә булган икән? *(Агачның ботагын сындырганнар.)* Кем сындырган икән бу агачны? Ничек ярдәм итәрбез икән, балалар? *(Дәваларга.)* Дөрес агач ботагын дәваларга кирәк, бәйләп куярга, ярдәм итегез әле миңа.

*(Балалар белән бергә агачның ботагын бәйлиләр.)*

**Тәрбияче.** Балалар, агачларны сындырырга ярыймы? Дөрес, агачларны сындырырга ярамый, нинди билге элеп куярбыз? *(Балалар «Агачларны сындырырга ярамый» дигән билгене сайлап алалар һәм эләләр.)*

**Тәрбияче.** Балалар, ничек уйлыйсыз, урманда тавышланырга ярыймы? Әйе, урмандагы кошларны, хайваннарны куркытырга ярамый. Урманда тавышланырга ярамый, һәм шуңа күрә нинди билге элеп куярбыз? *(«Урманда тавышланырга ярамый»)*

**Тәрбияче.** Балалар, тавышланмагыз, монда кемдер килә бугай. Бу кем булыр икән?

**Куян кызы.** Исәнмесез, балалар! Сез урманда нишләп йөрисез?

**Тәрбияче.** Исәнме, Куян кызы! Без сине эзләп килдек. Без балалар белән сиңа матур итекләр ясадык. Балалар, итекләрегезне Куян кызына күрсәтегез әле, бүләк итегез әле.

**Куян.** Ай-яй,нинди матур итекләр. Рәхмәт балалар!

**Бала.** Куян кызы, син әниеңнең сүзләрен тыңла, итекләрне салып ташлама, бер кайчан да авырма.

**Куян кызы.** Мин ялгышымны аңладым, итекләрне салып ташламам, сез бүләк иткән итекләрне гел киеп йөрермен. Рәхмәт балалар! Әйдәгез, балалар, бергәләп уйнап алабыз. *(Уйныйлар.)*

**Куян кызы.** Әфәрин, балалар, булдырдыгыз. Ә сез беләсезме, урманда нинди кошлар яши? (балаларның җаваплары) Дөрес, безнең урманда песнәк, кызылтүш, чыпчыкны очратырга мөмкин. Менә мин аларга җимлек элдем. Кошларга кыш көне азык табуы авыр, мин аларны һәр көнне җим белән сыйлыйм.

**Тәрбияче.** Куян кызы без дә үзебез белән кошларга азык алып килдек. Әйдәгез әле, балалар, кошларга җим салыйк. Кошлар нәрсәләр ашарга яраталар? *(Ипи, ярма, ит, май, симәнке орлыклары.)* Менә мин дә бодай, солы ярмалары, көнбагыш орлыклары бар, алыгыз әле, сыйлагыз әле кошларны балалар. Бигрәк мәрхәмәтле балалар икәнсез, булдырдыгыз.

– Куян кызы, безнең балалар, матур шигырьләр дә беләләр, сөйләп курсәтик әле сиңа.

**Куян кызы.** Тыңлыйм, рәхәтләнеп тыңлыйм, сөйләгез.

1. Кышкы урманга килдек,

Матур урыннар күрдек.

Тун кигән каен уңда,

Ямь-яшел чыршы сулда.

Кар бөртекләре оча,

Әйләнеп җирне коча.

2. Песнәгем.

Иртән йокыдан уянгач,

Очып килде песнәгем.

Миннән ашарга сорады,

Нишләсен соң, нишләсен?

Кошчыгыма мин җим сиптем,

Чукый-чукый ашады.

Ә аннан соң рәхмәт әйтеп,

Канат кага башлады.

3. – Куян,син кайда?

– Яшел тугайда.

– Куян, син кайда?

– Калын урманда.

– Куян, син кайда?

– Карлы буранда.

**Куян кызы.** Әфәрин, балалалар, булдырдыгыз. Шундый матур шигырьләр сөйләдегез. Иң мөһиме: сез килгәч, безнен урманыбыз бик матурланды, чистарды, һавасы тагын да сафланды. Балалар, ишетәсезме, матур көй яңгырый. Без урманга күпме ярдәм иттек, шуңа урман шатлана, сезгә рәхмәт әйтә. Ничек матур итеп кошлар сайрый.

Минем сезгә бүләгем бар. Мәгез әле, безнең урман алмаларыннан авыз итегез. Миңа китәргә вакыт, әнием көтә, рәхмәт сезгә, балалар, сау булыгыз!

**Тәрбияче.** Рәхмәт, Куян кызы. Без, урманнан кайткач, бу алмалардан авыз итәрбез. Балалар, әйдәгез, Куян кызына рәхмәт әйтәбез. Сау бул, Куян кызы!

**Куян кызы.** Сау булыгыз!

**Тәрбияче.** Балалар, сезгә урманда ошадымы? Ә хәзер әйтегез әле, урманда нәрсәләр эшләргә ярамый?

– Урманда чүп калдырырга ярыймы?

– Агачларны сындырырга ярыймы?

– Урманда тавышланырга ярыймы?

– Чыршыларны кисәргә ярыймы?

**Тәрбияче.** Ә урманга нәрсә өчен киләбез соң без? *(Гөмбә җыярга, ял итәргә, җиләк җыярга, кошларны сыйларга, чаңгыда шуарга.)*

Табигатьне саклау, аның байлыкларын арттыру – hәрберебезнең дә бурычы. Табигать белән кечкенәдән үк дуслашкан кеше – яхшы тәрбияле, бәхетле кеше ул.

**Тәрбияче.** Ә хәзер безгә кайтырга вакыт. Әйдәгез, чаңгыларыбызны киябез дә кайтыр юлга чыгабыз.